พิลึกบัตรชาวนา ราคาต่ำจนตะลึง
ธ.ก.ส.ตรวจสอบเทคนิคบัตรเครดิตชาวนาหลังผู้ชนะเสนอราคาต่ำกว่าราคากลาง 41%
14 ธ.ค. 2554

ธ.ก.ส.ตรวจสอบเทคนิคบัตรเครดิตชาวนาหลังผู้ชนะเสนอราคาต่ำกว่าราคากลาง 41% 
นายลักษณ์ วจนานวัช ผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ขณะนี้คณะอนุกรรมการบริหารเทคโนโลยีสารสนเทศ (ไอซีที) ของ ธ.ก.ส. ที่มีนายรังสรรค์ ศรีวรศาสตร์ อธิบดีกรมบัญชีกลาง เป็นประธานกำลังเร่งตรวจสอบระบบของการให้บริการบัตรสินเชื่อเกษตรกร จากผู้ชนะการประมูลคือ บริษัท วี-สมาร์ท ที่เสนอราคาต่ำสุดที่ 177 ล้านบาท จากงบที่ตั้งไว้ 300 ล้านบาท 
ทั้งนี้ เพราะในการประชุมคณะกรรมการธนาคาร ที่มีนายธีระชัย ภูวนาถนรานุบาล รมว.คลัง เป็นประธาน ในช่วงปลายเดือน พ.ย.ที่ผ่านมา ต้องการให้มีการตรวจสอบว่าผู้ชนะการประมูลมีระบบที่สามารถรองรับการให้บริการได้จริงหรือไม่ เพราะเห็นว่าราคาที่เสนอมานั้นต่ำกว่าราคากลางถึง 41% โดยคาดว่าจะนำเสนอผลการตรวจสอบต่อที่ประชุมคณะกรรมการธนาคารในวันที่ 23 ธ.ค.นี้
อย่างไรก็ตาม คาดว่าจะสามารถแจกจ่ายบัตรสินเชื่อให้ชาวนาในช่วงฤดูกาลเพาะปลูกที่จะเริ่มในเดือน พ.ค.มิ.ย. โดยในระยะแรกจะแจกจ่าย 1 ล้านใบ หลังจากนั้นขยายเป็น 2 ล้านใบ ภายใน 3 ปี 
“ยอมรับว่าโครงการนี้ล่าช้ามาจากเดิมที่กำหนดแจกจ่ายในเดือน ม.ค.นี้ ก่อนจะเลื่อนมาเป็นเดือน มี.ค. 2555 หากในการประชุมคณะกรรมการ ธ.ก.ส. ในเดือน ธ.ค. มีข้อสรุปออกมาว่าน่าจะสามารถแจกจ่ายให้กับชาวนาได้ช่วงเดือน พ.ค.-มิ.ย.” นายลักษณ์ กล่าว 
นายรังสรรค์ กล่าวว่า ในการตรวจสอบนั้นจะเชิญบริษัท วี-สมาร์ท มาสาธิตและทดสอบให้ดูว่าซอฟต์แวร์ที่บริษัทนำมาใช้นั้นจะรองรับโครงการบัตรสินเชื่อเกษตรกรได้ตามที่แจ้งไว้หรือไม่ ซึ่งอนุกรรมการบริหารไอซีทีจะดูในเรื่องของเทคนิคว่าเป็นอย่างไร 
โครงการบัตรสินเชื่อเกษตรกรจะใช้เฉพาะชำระค่าปัจจัยการผลิต ค่าเมล็ดพันธุ์ข้าว ค่าปุ๋ย และค่ายาปราบศัตรูพืช สามารถซื้อได้จากสหกรณ์การเกษตรเพื่อการตลาดลูกค้า ธ.ก.ส. และร้านค้าเครือข่าย 3,000 ร้านค้า เกษตรกรที่มีสิทธิเข้าร่วมโครงการต้องเป็นลูกค้าที่ไม่มีหนี้ค้างชำระ ประกอบอาชีพทำนาข้าว และมีผลผลิตข้าวส่วนเหลือเพื่อขาย